钦定古今图书集成/明伦汇编/氏族典/第373卷 > 《廖用贤尚友录》 > 廉颇
## 钦定古今图书集成/明伦汇编/氏族典/第373卷 > 《廖用贤尚友录》 > 廉颇

按《史记廉颇蔺相如列传》：廉颇者，赵之良将也，赵惠
文王十六年，拜为上卿，以勇气闻于诸侯。蔺相如者，
赵人也，为赵宦者令缪贤舍人。赵惠文王时，得楚和
氏璧，秦昭王闻之，使人遗赵王书，愿以十五城请易
璧。赵王求人可使报秦者。缪贤曰：“臣舍人蔺相如可
使。”赵王于是遣相如奉璧西入秦，秦王舍相如《广成
传舍》。相如度秦王决负约，乃遣其从者怀璧从径道
亡，归璧于赵，谓秦王曰：“臣恐王负赵，令人持璧归，间
至赵矣。”秦王与群臣相视而嘻。相如归，赵王以为贤，
拜为上大夫。其后秦伐赵，秦王使使者告赵王，欲与
王为好，会于西河外渑池。赵王畏秦，欲毋行。廉颇、蔺
相如计曰：“王不行，示赵弱且怯也。”赵王遂行。相如从，
与秦王会渑池。秦王酒酣，请赵王鼓瑟，相如因请秦
王击缶。秦之群臣请以赵十五城为秦王寿，相如亦
请以秦之咸阳为赵王寿。秦王竟酒终，不能加胜于
赵。既罢归国，以相如功大，拜为上卿，位在廉颇之右。
廉颇曰：“我为赵将，有攻城野战之大功，而蔺相如徒
以口舌为劳，而位居我上。且相如素贱人，吾羞，不忍
为之下。”宣言曰：“我见相如必辱之。”相如闻，不肯与会。
于是舍人谏相如，相如曰：“强秦之所以不敢加兵于
赵者，徒以吾两人在也。今两虎共斗，其势不俱生。吾
所以为此者，以先国家之急而后私仇也。”廉颇闻之肉袒负荆，至相如门谢罪，卒为刎颈之交。后赵奢破
秦军阏与下，赵惠王赐奢号为“马服君”，与廉颇、相如
同位。赵惠文王卒，子孝成王立。七年，秦与赵兵相距
长平。时赵奢已死，而蔺相如病笃，使廉颇将，攻秦。秦
数败赵军，赵军固壁不战。秦数挑战，廉颇不肯。赵王
信秦之间言，以赵括为将，代廉颇。赵括军败，秦兵遂
围邯郸，赖楚、魏诸侯来救，乃得解。而燕举兵击赵，赵
使廉颇将，击，大破燕军，燕割五城请和。赵以尉文封
廉颇为信平君，为假相国。赵孝成王卒，子悼襄王立，
使乐乘代廉颇。廉颇怒，攻乐乘，乐乘走，廉颇遂奔魏
之大梁。廉颇居梁久之，魏不能信用，赵以数困于秦
兵，赵王思复得廉颇，廉颇亦思复用于赵。赵王使使
者视廉颇尚可用否，廉颇之仇郭开，多与使者金，令
毁之，赵王遂不召。楚闻廉颇在魏，阴使人迎之。廉颇
一为楚将，无功，廉颇卒死于寿春。